Flugfélagið Flybe sem flýgur að mestu innan Bretlands og er eitt stærsta sjálfstæða svæðisbundna flugfélagið í Evrópu með um 8 milljón farþega á ári er komið í fjárhagsvanda ári eftir að því var bjargað af hópi fjárfesta . Íhuga bresk stjórnvöld nú að aðstoða félagið eftir beiðni þess þar um , og hafa ráðherrar samgöngumála , viðskipta , orku og iðnaðar ásamt fjármálaráðherra hafið viðræður um mögulegar aðgerðir til að viðhalda samgöngum milli héraða landsins . Óskar félagið sérstaklega eftir að losna við farþegaskatt , en undanþága frá honum myndi brjóta í bága við bæði gildandi skattalöggjöf Bretlands og löggjöf ESB , sem Bretland ætti að geta losnað undan við útgöngu í lok mánaðarins , gegn ríkisaðstoð við einkaaðila . Sú hugmynd sem stjórnvöld skoða helst nú er að lækka farþegaskattinn almennt séð , sem gæti komið félaginu til góða í framtíðinni , en myndi ekki losa það undan núverandi skattskuldbindingum . Núþegar niðurgreiðir ríkið nokkrar flugleiðir til mikilvægra svæða sem ekki eru með nægilegar samgöngur , til að mynda til Cornwall héraðs . Skuggaráðherra Verkamannaflokksins , sem eru í minnihluta , segir hins vegar að ekki sé rétta leiðin til að hjálpa fyrirtæki að lækka skatta á alla greinina að því er FT greinir frá . Félagið á nú í viðræðum við stjórnvöld , en fall þess gæti þýtt að 2.400 störf myndu tapast , sem og mikilvægar samgöngur milli svæða sem oft eru ekki með góðar annars konar tengingar . Flybe flugfélagið hefur starfað frá árinu 1979 , undir mörgum nöfnum , og flogið með um 8 milljón farþega á ári milli 71 flugvallar í bæði Bretlandi og Evrópu . Á síðasta ári var félaginu bjargað frá gjaldþrotum af hópi fjárfesta sem í voru Virgin Atlantic , Stobart Air og Cyrus Capital .